በደቡብ ክልል የለይቶ ማቆያ ሥፍራ ጥበት መፈጠሩ ተገለጸ
አዲስ አበባ፡- የትራንስፖርት እንቅስቃሴ መፈቀዱን ተከትሎ ወደ ክልሉ የሚገቡ ሰዎች ቁጥር በመጨመሩ የለይቶ ማቆያ ጥበት መፈጠሩን በደቡብ ብሄር ብሄረሰቦችና ህዝቦች ክልል ህብረተሰብ ጤና ኢንስቲትዩት ውስጥ የጤናና ጤና ነክ ድንገተኛ አደጋዎች ምላሽ ዳይሬክተር እንዲሁም በኮቪድ 19 የኢንስደንት ማናጀር አቶ እንዳሻው ሽብሩ አመለከቱ ። 
ማናጀሩ አቶ እንዳሻው በተለይ ለአዲስ ዘመን ጋዜጣ እንደገለጹት፤ የትራንስፖርት እንቅስቃሴ መፈቀዱ ብዙ ስራዎች ላይ እንቅፋት ፈጥሯል። ወደ ክልሉ የሚገቡ ሰዎችን ለመቆጣጠር ያስችል ዘንድ በሀዋሳ ዩኒቨርሲቲ ለማስቀመጥ ቢታሰብም ወደ ክልሉ የሚገባው ሰው ቁጥር ከፍተኛ በመሆኑ ችግር ሆኗል። በዚህም ቫይረሱ ወደ ክልሉ እንዳይሰራጭ ፍራቻ አለ። 
በማቆያ ስፍራ እንዲቆዩ የሚደረጉት ከውጭ ሀገር በድንበር ከተሞች በኩል ወደ ክልሉ የሚገቡ እና ከሀገር ውስጥም ቫይረሱ ከተገኘባቸው አካባቢዎችከአዲስ አበባ ፣ ከድሬዳዋ፣ ከባህርዳር እና ከአዳማ የሚመጡ ሰዎች መሆናቸውን አመልክተዋል ። 
እንደ እርሳቸው ገለፃ፤ ለይቶ ማቆያዎቹ 57 ደረሱ የሚባለው ሁለተኛ ደረጃ ትምህርት ቤቶች ተቆጥረው ነው። እስካሁን ከአረብ አገራት የመጡ 234 ሰዎች ተለይተው እንዲቀመጡ ተደርገዋል። በሞያሌ በኩል የገቡ 150 ሰዎች በዲላ ከተማ በለይቶ ማቆያ ውስጥ ናቸው። ከውጭና ከድንበር ከተሞች የሚገቡ ሰዎች በተዘጋጀላቸው ቦታ እንዲሁ ተቀምጠዋል። 
‹‹ ካለፉት ሁለት ወራት ጀምሮ ወረርሽኙን ለመከላከል የሚያስችሉ ስራዎች ሲከናወኑ መቆየታ ቸውን አመልክተው፤ ለዚህም ተብሎ የኮሮና ቫይረስ ወደ ኢትዮጵያ ከመግባቱ በፊት የአደጋ መከላከያ ቡድን መቋቋሙን ጠቁመዋል ። ቫይረሱ ወደ አገሪቱ ከገባ በኋላ ደግሞ በቢሮ ደረጃ 99 ባለሙያዎችን ያቀፈ የአደጋ ጊዜ ማስተባበሪያ ማዕከል ተደራጅቶ እየተሰራ መሆኑን ገልጸዋል ። ከጤና ቢሮው ጋርም ዩኒቨርሲቲዎች በአጋርነት እየሰሩ መሆኑን አስታውቀዋል ። 
በዞን ደረጃም ተመሳሳይ መዋቅር እንዲኖር መደረጉን ጠቁመው ፤ በመዋቅሩም ከጤና ባለሙያ ጀምሮ እስከ ስፔሻሊስት ሀኪሞች መካተታቸውን ገልጸዋል ። በቀን ሁለት ጊዜ ስራዎችን እየገመገመ መሆኑንም አመልክተዋል ። 
ወረርሽኙን ከመከላከል ጎን ለጎን መደበኛ የጤና ስራችም በተቀመጠላቸው አቅጣጫ መሰረት እየተከናወኑ መሆኑን ጠቁመው፤ በተለይ ኩፍኝና ወባ በተመለከተ ትኩረት ሊሰጣቸው ይገባል ተብሎ በእነሱ ላይ እየተሰራ መሆኑን አስታውቀዋል ። በወረርሽኝ መልክ ሊነሱ የሚችሉ በሽታዎች ምልክቶች እየታዩ በመሆኑም በቢሮ ደረጃ 99 ሰዎች በአስራ አራት ቡድን ተከፍለው ወደ ዞኖች በመውረድ የምልክቶች ግምገማ እያደረጉ መሆኑን አብራርተዋል። 
‹‹እንደ ክልል የኮሮና ቫይረስ ባይገኝም ስለበሽታው የግንዛብ ማሳደጊያ መረጃዎችን ለማህበረሰቡ ለማድረስ ሰፊ ስራዎች እየተከናወኑ ነው። በክልሉ ቋንቋ እየሰሩ ለሚገኙ መገናኛ ብዙሀንና ማህበረሰብ ሬዲዮ ሰራተኞች በወረርሽኑ ዙሪያ ስልጠና ተሰጥቷቸዋል። ሁሉም የሃይማኖት መሪዎች ስልጠና እንዲያገኙ ተደርጓል። በሁሉም ሆስፒታል የሚገኙ የጤና ባለሙያዎች እንዲሁ ሰልጥነዋል ›› ብለዋል ። 
በአንዳንድ ጤና ጣቢያዎች ላይ የሚስተዋል ስራ ያለመስራት ሁኔታ እየታየ እንደሆነ አመልክተው ፤ በተለይ ክትባት አንሰጥም የሚሉ ባለሙያዎች መኖራቸውን ጠቁመው፤ ወደየዞኖቹ የወረደው የባለሙያዎች ቡድን የግምገም ሪፖርቱን ሲያቀርብ የማስተካከያ እርምጃዎች ይወሰዳሉ ፤ የእቅድ ክለሳም እንደሚደረግ አመልክተዋል ። 
አቶ እንዳሻው እንደገለጹት፤ በክልሉ ያለው የመመርመሪያ ማዕከል በቀን ከ180 እስከ 240 ድረስ ምርመራ ያደርጋል። የማህበረሰብ አቀፍ የበሽታ ልየታ ስርዓት መኖር ስላለበት በተለይ በክልሉ በሚገኙ ከተሞች ሳልና ትኩሳት ያለባቸውን ቤት ለቤት ሄዶ የማሰስ ስራ መከናወን አስፈልጓል ። ቤት ለቤት በመሄድ ትኩሳትና ሳል ያለባቸውን ናሙና በመውሰድ ቫይረሱ የማይኖርባቸው ከሆነ ንፅፅር ይወሰዳል። የሚኖርባቸው ከሆነ ደግሞ ከሰዎቹ ጋር ንክኪ ያለባቸውን ሰዎች የመፈለግ ስራ ተጀምሯል። ይህ ስራ በሁሉም ከተሞች ላይ የሚከናወን ነው። 
ከደቡብ ሱዳንና ከኬንያ የሚመጡትን ለማስቆም ትኩረት ተሰጥቶ እየተሰራ መሆኑንም ጠቅሰው፤ በአሁኑ ወቅት ከለይቶ ማቆያ ቦታዎች ጥበት በተጨማሪ ለህክምና ባለሙያዎች የሚያገለግሉ የህክምና መሳሪያዎች እና ቁሳቁሶች አነስተኛ መሆናቸውን አመልክተዋል። 
እስካሁን በክልሉ 45 ሰዎች ተመርምረው ሁሉም ከቫይረሱ ነፃ መሆናቸውን አስታውቀዋል ።አዲስ ዘመን ሚያዝያ 13/2012 አስቴር ኤልያስ